A Bizottság határozata

(1988. július 12.)

a tagállamok által a 85/511/EGK tanácsi irányelv 6. cikkének alkalmazása során megállapított szabályok összehangolásáról

(88/397/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a száj- és körömfájás elleni védekezésre irányuló közösségi intézkedések bevezetéséről szóló, 1985. november 18-i 85/511/EGK tanácsi irányelvre [1] és különösen annak 6. cikkére,

mivel a 85/511/EGK irányelv 6. cikkének (1) bekezdésével összhangban két vagy több elkülönült termelőegységből álló állattartó gazdaságok esetén a tagállam illetékes hatóságai eltérhetnek az irányelv állatok leölésére és megsemmisítésére vonatkozó követelményeinek teljesítéséről olyan egészséges termelőegységeknél, amikre nem szükséges alkalmazni e követelményeket, feltéve hogy a hatósági állatorvos megállapítja, hogy az egészséges egységek az istállózást, az állattartást és a takarmányozást teljesen elkülönülten végzik;

mivel ugyanez a lehetőség fennáll a tejgazdaságok vonatkozásában is, azzal a további feltétellel, hogy a fejést minden egységben teljesen elkülönítve végezzék;

mivel a mentességek alkalmazása során a tagállamok biztosítják, hogy a ragadós száj- és körömfájás vírusának a gazdaság elkülönült termelőegységei közötti elterjedése nem jelent nagyobb kockázatot, mint annak a különálló gazdaságok közötti elterjedése;

mivel a 85/511/EGK irányelv 6. cikkének (2) bekezdésével összhangban az említett mentességet engedélyezni szándékozó tagállamok értesítették a Bizottságot ennek részletes szabályairól;

mivel a 85/511/EGK irányelv 6. cikke (3) bekezdésének értelmében a tagállamok által hozott szabályokat módosítani kell ezen a területen, azok közösségi szintű összehangolásának megvalósítása érdekében; mivel ezen összehangolás során meg kell határozni a valamennyi tagállamban alkalmazandó minimális szabályokat;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Amennyiben a tagállamok a 85/511/EGK irányelv 6. cikkének (1) bekezdését alkalmazzák, biztosítaniuk kell, hogy az említett cikk (2) bekezdésével összhangban általuk alkalmazott szabályok tartalmazzák legalább a következőket:

- a 85/511/EGK irányelv 6. cikkének (1) bekezdésében biztosított eltérés csak a hatósági állatorvos által az érintett gazdaságnak a ragadós száj- és körömfájás-fertőzés jelenlétének megállapítására vagy kizárására irányuló hatósági vizsgálat során adott egyedi értékelést követően engedélyezhető,

- ezen értékelés során figyelembe kell venni a ragadós száj- és körömfájás-fertőzés lehetséges elterjedésére jellemző valamennyi körülményt és helyzetet.

2. cikk

(1) Az 1. cikkben említett eltérés engedélyezése esetén a tagállamok biztosítják, hogy a ragadós száj- és körömfájás vírusának a gazdaság elkülönült termelőegységei közötti elterjedése nem jelent nagyobb kockázatot, mint annak különálló gazdaságok közötti elterjedése.

(2) Az egészséges állatállományt tartó, intenzíven vezetett termelőegységeknek a következő követelményeknek kell megfelelniük:

- építészetileg teljesen elkülönültek – átjárási lehetőség vagy közös légtér nélkül – azoktól az egységektől, ahol fertőzött állatokat tartottak,

- elkülönült raktárakkal rendelkeznek az eszközök, a takarmány, a szennyvíz és – megfelelő esetben – a tej tárolására,

- egyedi fertőtlenítő berendezésekkel rendelkeznek a be- és kijáratoknál,

- saját személyzettel rendelkeznek,

- továbbá nem került sor mezőgazdasági gépek vagy egyéb felszerelések cseréjére a fertőzött és az egészséges egységek között, és nem került sor a ragadós száj- és körömfájás-fertőzés terjesztésére alkalmas állatok, állati termékek, állati takarmány, szerszámok vagy egyéb tárgyak és anyagok, úgymint gyapjú, hulladék vagy kiselejtezett anyagok cseréjére a fertőzött egységek és az egészséges egységek között.

3. cikk

A 2. cikkben megállapított feltételeket a hatósági állatorvos által kielégítőnek ítélt módon kellett teljesíteni, a 85/511/EGK irányelv 2. cikkének c) bekezdésében meghatározott egy vagy több fertőzött állatnak a gazdaságban való megjelenése időpontja előtt, tekintettel a betegség valószínű lappangási idejére.

4. cikk

Ennek a határozatnak a tagállamok a címzettjei.

Kelt Brüsszelben, 1988. július 12-én.

a Bizottság részéről

Frans Andriessen

alelnök

[1] HL L 315., 1985.11.26., 11. o.

--------------------------------------------------